Itämeren alue on nykyään liian hajanainen ja puolustukseltaan heikko vastatakseen Venäjältä tulevaan haasteeseen, arvioi yhdysvaltalainen ajatushautomo.

Yhdysvaltalaisen ajatushautomo CEPAn (Center for European Policy Analysis) varapuheenjohtaja Edward Lucas arvioi, että Nato tarvitsee Suomen ja Ruotsin apua Itämeren alueen puolustuksen vahvistamisessa.

Lucasin mielestä alue, johon hän laskee mukaan Pohjoismaat, Baltian maat ja Puolan, on nykyään liian hajanainen ja puolustukseltaan heikko vastatakseen Venäjältä tulevaan haasteeseen. Lucasin mukaan tilanne korjaantuisi yhdistämällä näiden maiden turvallisuusstrategiat.

Maiden pitäisi Lucasin mukaan kuitenkin olla valmiita ajattelemaan tilannetta aivan uudella tavalla.

- Baltian maiden pitäisi hyväksyä Naton ulkopuolisten maiden mukanaolo puolustuksessaan. Ruotsin ja Suomen pitää voimistaa yhteistyötään Nato-naapureidensa kanssa, Lucas kirjoittaa analyysissaan.

Naton pitäisi puolestaan Lucasin mielestä luopua sellaisesta ajattelusta, ettei puolustusliitto voi nojata maihin, jotka eivät ole sen jäseniä.

Lucasin mielestä Naton, Suomen ja Ruotsin pitäisi myös sijoittaa kalustoa ja ampumatarvikkeita Baltian maihin.

Lucas ottaa kirjoituksessaan esille myös erilaisia piirteitä, jotka asettavat Pohjoismaat, Baltian maat ja Puolan haavoittuvaiseen asemaan Venäjään nähden. Yksi tällainen esimerkki on tekstissä lentoyhtiö Finnair, jonka liiketoimintamallin pohjana on mahdollisuus käyttää Venäjän ilmatilaa Aasian-lennoilla. Tämä on Lucasin mielestä ”vakava haavoittuvuus”, sillä Venäjä voi nopealla liikkeellä nostaa ylilentojen kustannuksia.

Luvasin mielestä Ruotsin ja Suomen Nato-jäsenyys ei ole tarpeellista eikä edes kovin järkevää tällä hetkellä, sillä Venäjä näkisi Nato-jäsenyyden provokaationa.